Bent Bøgsted (DF), 2014-01-28:
Tak, formand.
Det her forslag om 6 ugers selvvalgt uddannelse er jo et, der har været diskuteret i rigtig lang tid, altså om man skal eller ikke skal have ret til 6 ugers selvvalgt uddannelse.
Det har været oppe flere gange.
Det er ikke sådan, at Dansk Folkeparti vil afvise, at man skal af med 6 ugers selvvalgt uddannelse, for vi har selv talt for, at vi gerne vil have fjernet retten til 6 ugers selvvalgt uddannelse.
Men vi skal også have noget andet i stedet for.
Og når man kigger på det her forslag, ser man, at der sådan lidt mangler en redegørelse for, hvad der så skal komme i stedet for.
Men det vil være et udmærket oplæg til forhandlingerne om en fremtidig beskæftigelsesindsats.
Det er der faktisk mange kurser, der godt kan.
Det drejer sig i stedet for bare om måden, man bruger dem på.
Det dårligste eksempel, jeg har hørt om, og som er blevet fremført af flere, er, at der er 64.000 trucks i Danmark, og at 120.000 har truckkort, ergo er der ikke brug for flere truckførere.
Det er godt nok et af de dårligste argumenter, jeg har hørt, for at sige, at man skal af med et kursus.
Men det, man skal kigge på, er, hvad der kan få folk i job.
Det er der mange muligheder for at se på.
I Dansk Folkeparti siger vi altså, at hvis et kursus kan få en ledig i job, skal man give den ledige det kursus.
Så er vi ligeglade med, om det er et 6, 8, 10 eller 12 ugers kursus, der skal til, hvis man er sikker på, at det kan give et job.
Men vi skal bygge det op efter, hvad der er mangel på, hvad der er behov for, alt efter hvad der sker rundtomkring i landet.
Og så skal man finde ud af, hvad det er for nogle kurser, man skal satse på.
Hvad er det, man skal sætte folk til at tage uddannelse inden for og opkvalificere dem til?
Jeg ser da frem til, at vi skal kigge på det i forbindelse med en reform.
Vi har jo i forvejen en ordning med, at man kan få et kursus, en opkvalificering, i forbindelse med en ansættelse, og det skulle vi måske også se på at bruge lidt mere, altså hvordan vi kan få det strikket sammen.
Men vi skal også passe på ikke at lægge det hele over til, at det er statens opgave at sørge for, at alle får en opkvalificering.
Vi ser også gerne, at arbejdsgiverne selv spiller ind med noget og er med til at tage et stort ansvar for at opkvalificere nogle af de ledige og ikke bare dem, de har ansat.
Så i den forbindelse skal man selvfølgelig også passe på ikke at overkompensere arbejdsgiverne, ved at vi sikrer, at de ledige nu får de kurser, der er behov for.
Det skal ske i et samspil med arbejdsgiverne, også på det punkt.
Men der bliver nok at tage fat på.
Der er nogle af dem, der er uaktuelle, og som bliver brugt som tidsfordriv.
Det er der ingen tvivl om.
Det kan godt være, at der er nogle, der siger, at det ikke passer.
Men hvis man ikke har mulighed for at få et job ved at tage et kursus, er det måske det forkerte kursus, man har valgt, og så skal man have et andet kursus.
Vi må se på, hvordan og hvorledes det kommer til at hænge sammen, men vi skal sikre, at vi får givet den opkvalificering, som arbejdsgiverne efterspørger, så vi har nogle ledige, der kan tage de job, der nu kommer, når de store projekter går i gang.
Det er også noget af det, vi skal se på.
Det er jo ikke bare lige her og nu, men det er også i fremtiden, måske om 3, 4, 5 år.
Hvad mangler vi der?
Det skal vi gå i gang med at kigge på.
Så der er nok at tage fat på.
Vi kan ikke støtte forslaget, men vi kan støtte intentionerne, med hensyn til at vi skal af med 6 ugers selvvalgt uddannelse.